CINNEADH (AE) 2022/2109 ÓN gCOMHAIRLE

an 24 Deireadh Fómhair 2022

lena mbunaítear an seasamh atá le glacadh thar ceann an Aontais Eorpaigh i ndáil le rúin áirithe a ndéanfar vótáil orthu ag an 20ú Comhthionól Ginearálta den Eagraíocht Idirnáisiúnta Fíniúna agus Fíona, atá le tionól an 4 Samhain 2022

TÁ COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43 de, i gcomhréir le hAirteagal 218(9) de,

Ag féachaint don togra ón gCoimisiún Eorpach,

De bharr an mhéid seo a leanas:

(1) Déanfaidh an Eagraíocht Idirnáisiúnta um Fhíniúin agus um Fhíon (OIV) scrúdú ar rúin (“dréachtrúin OIV”) sa chéad Chomhthionól Ginearálta eile a bheidh aici an 4 Samhain 2022. Beidh éifeachtaí dlíthiúla ag na rúin sin chun críocha Airteagal 218(9) den Chonradh.

(2) Níl an tAontas ina chomhalta de OIV. Mar sin féin, an 20 Deireadh Fómhair 2017 dheonaigh OIV don Aontas an stádas ar leith dá bhforáiltear in Airteagal 4 de Rialacha Nós Imeachta OIV.

(3) Tá 20 Ballstát ina gcomhaltaí de OIV. Beidh deis ag na Ballstáit sin leasuithe ar na dréachtrúin OIV a mholadh agus iarrfar orthu na dréachtrúin sin a ghlacadh ag an gcéad Chomhthionól Ginearálta eile OIV an 4 Samhain 2022.

(4) Is iomchuí an seasamh atá le glacadh thar ceann an Aontais i ndáil leis na dréachtrúin OIV a bhunú maidir le hábhair atá faoina inniúlacht ag cruinnithe OIV. Ba cheart an seasamh sin a chur in iúl do na Ballstáit ar comhaltaí de OIV iad ag cruinnithe OIV, ag gníomhú go comhpháirteach dóibh chun leas an Aontais.

(5) De bhun Rialachán (AE) Uimh. 1308/2013 ó Pharlaimint na hEorpa agus ón gComhairle (1) agus Rialachán Tarmligthe (AE) 2019/934 ón gCoimisiún (2), beidh éifeachtaí dlíthiúla le rúin áirithe arna nglacadh agus arna bhfoilsiú ag OIV.

(6) Foráiltear le hAirteagal 80(3), pointe (a), de Rialachán (AE) Uimh. 1308/2013 go mbeidh ar an gCoimisiún na cleachtais fhíoneolaíocha agus na modhanna anailíse a mhol agus a d’fhoilsigh OIV a chur san áireamh agus é ag údarú cleachtais fhíoneolaíocha.

(7) Foráiltear le hAirteagal 80(5) de Rialachán (AE) Uimh. 1308/2013, agus modhanna anailíse á leagan síos ag an gCoimisiún lena gcinnfear comhdhéanamh tháirgí earnáil an fhíona, go mbunóidh sé na modhanna sin ar aon mhodh ábhartha arna mholadh agus arna fhoilsiú ag OIV mura rud é go mbeidís neamhéifeachtach nó neamhchuí i bhfianaise an chuspóra atá á shaothrú ag an Aontas.

(8) Foráiltear le hAirteagal 90(2) de Rialachán (AE) Uimh. 1308/2013, i dtaca le táirgí earnáil an fhíona a allmhairítear chun an Aontais, go dtáirgtear na táirgí sin i gcomhréir le cleachtais fhíoneolaíocha arna n-údarú ag an Aontas de bhun an Rialacháin sin nó, roimh an údarú sin, a táirgeadh i gcomhréir le cleachtais fhíoneolaíocha arna moladh agus arna bhfoilsiú ag OIV.

(9) Foráiltear le hAirteagal 9(1) de Rialachán Tarmligthe (AE) 2019/934, i gcás nach leagann an Coimisiún síos iad, gurb iad na sonraíochtaí íonachta agus na sonraíochtaí aitheantais a bhaineann le substaintí a úsáidtear i gcleachtais fhíoneolaíocha na sonraíochtaí dá dtagraítear i gcolún 4 de Thábla 2 i gCuid A d’Iarscríbhinn I a ghabhann leis an Rialachán sin, a thagraíonn do mholtaí OIV.

(10) Le dréachtrúin OENO-TECHNO 14-567B2, 14-567B4 agus 14-567C1 bunaítear an t-idirdhealú idir breiseáin agus áiseanna próiseála le haghaidh comhdhúile fíoneolaíocha áirithe. Le dréachtrúin OENO-TECHNO 20-684A, 21-689 agus 21-708, nuashonraítear cleachtais fhíoneolaíocha áirithe atá ann cheana. Le dréachtrún OENO-TECHNO 20-684B, bunaítear cleachtas nua fíoneolaíoch. Le dréachtrún OENO-TECHNO 21-707, tarraingítear siar cleachtas fíoneolaíoch atá ann cheana. I gcomhréir le hAirteagal 80(3), pointe (a), agus Airteagal 90(2) de Rialachán (AE) Uimh. 1308/2013, beidh éifeachtaí dlíthiúla leis na Rúin sin.

(11) Le dréachtrúin OENO-SPECIF 17-624 agus 20-674, nuashonraítear sonraíochtaí aitheantais le haghaidh substaintí áirithe a úsáidtear i dtáirgeadh fíona. Le dréachtrúin OENO-SPECIF 20-675A, 20-675B, 20-675C, 20-675D agus 20-681, bunaítear sonraíochtaí aitheantais nua le haghaidh substaintí áirithe a úsáidtear i dtáirgeadh fíona. I gcomhréir le hAirteagal 80(3), pointe (a), agus Airteagal 90(2) de Rialachán (AE) Uimh. 1308/2013, agus le hAirteagal 9(1) Rialachán Tarmligthe (AE) 2019/934, beidh éifeachtaí dlíthiúla leis na Rúin sin.

(12) Le dréachtrún CST-SCMA 20-668 tugtar tuairim OIV maidir le heastóscán tirim iomlán fíona a úsáidtear chun calaois i bhfíon a bhrath. Le dréachtrúin OENO-SCMA 19-665 agus 20-667, leagtar síos modhanna nua anailíse. Le dréachtrún OENO-SCMA 20-683, nuashonraítear an modh anailíse lena ndéantar cainníochtú ar nítrigin iomlán in úrfhíonta agus i bhfíonta agus le dréachtrún SECSAN-SECUAL 21-709, nuashonraítear na critéir maidir le cainníochtú ailléirginí. I gcomhréir le hAirteagal 80(3), pointe (a), agus Airteagal 80(5) de Rialachán (AE) Uimh. 1308/2013, beidh éifeachtaí dlíthiúla leis na Rúin sin.

(13) Rinne saineolaithe eolaíocha agus teicniúla earnáil an fhíona plé fairsing ar na dréachtrúin OIV sin. Cuireann siad le comhchuibhiú idirnáisiúnta na gcaighdeán fíona agus leagfar amach leo creat lena n-áiritheofar iomaíocht chóir i dtrádáil tháirgí earnáil an fhíona. Dá bhrí sin ba cheart tacú leo.

(14) Chun go mbeidh an tsolúbthacht is gá ann le linn na caibidlíochta roimh chruinniú Chomhthionól Ginearálta OIV an 4 Samhain 2022, ba cheart údarú a thabhairt do na Ballstáit ar comhaltaí de OIV iad aontú le hathruithe ar na dréachtrúin OIV sin ar choinníoll nach n-athraítear a substaint leis na hathruithe sin,

TAR ÉIS AN CINNEADH SEO A GHLACADH:

Airteagal 1 An seasamh atá le glacadh thar ceann an Aontais sa 20ú Comhthionól Ginearálta OIV atá beartaithe don 4 Samhain 2022, leagtar amach é san Iarscríbhinn a ghabhann leis an gCinneadh seo.

Airteagal 2 Déanfaidh na Ballstáit atá ina gComhaltaí de OIV an seasamh dá dtagraítear in Airteagal 1 a chur in iúl, ag gníomhú dóibh go comhpháirteach chun leas an Aontais.

Airteagal 3 1. I gcás inar dóigh go ndéanfar difear, le faisnéis eolaíoch nua nó faisnéis theicniúil nua arna cur i láthair roimh chruinnithe OIV, nó lena linn, don seasamh dá dtagraítear in Airteagal 1, iarrfaidh na Ballstáit ar comhaltaí de OIV iad go gcuirfear an vótáil i gComhthionól Ginearálta OIV ar athlá go dtí go mbunófar an seasamh atá le glacadh thar ceann an Aontais ar bhonn na faisnéise nua sin. 2. Tar éis cruinnithe comhordúcháin agus in éagmais cinneadh eile ón gComhairle lena mbunaítear an seasamh atá le glacadh thar ceann an Aontais, féadfaidh na Ballstáit ar comhaltaí de OIV iad, ag gníomhú dóibh go comhpháirteach chun leas an Aontais, aontú le hathruithe teicniúla ar na dréachtrúin OIV dá dtagraítear san Iarscríbhinn a ghabhann leis an gCinneadh seo nach n-athraítear a substaint leo.

Airteagal 4 Tiocfaidh an Cinneadh seo i bhfeidhm ar dháta a ghlactha.

Arna dhéanamh i Lucsamburg, an 24 Deireadh Fómhair 2022. Thar ceann na Comhairle An tUachtarán A. HUBÁČKOVÁ

(1) Rialachán (AE) Uimh. 1308/2013 ó Pharlaimint na hEorpa agus ón gComhairle an 17 Nollaig 2013 lena mbunaítear comheagraíocht na margaí i dtáirgí talmhaíochta agus lena n-aisghairtear Rialacháin (CEE) Uimh. 922/72, (CEE) Uimh. 234/79, (CE) Uimh. 1037/2001 agus (CE) Uimh. 1234/2007 ón gComhairle (IO L 347, 20.12.2013, lch. 671).

(2) Rialachán Tarmligthe (AE) 2019/934 ón gCoimisiún an 12 Márta 2019 lena bhforlíontar Rialachán (AE) Uimh. 1308/2013 ó Pharlaimint na hEorpa agus ón gComhairle a mhéid a bhaineann le limistéir fíonsaothrúcháin inar féidir an neart alcóil a mhéadú, cleachtais fhíoneolaíocha údaraithe agus srianta is infheidhme maidir le táirgeadh agus caomhnú táirgí fíniúna, an t-íoschéatadán alcóil i gcás táirgí agus a ndiúscairt, agus foilsiú comhad de chuid OIV (IO L 149, 7.6.2019, lch. 1).